Per Stig Møller (KF), 2006-10-04:
Angående torturmetoderne fik McCain jo klart vedtaget, at man skal respektere fællesartikel 3, det vil altså sige, at tortur ikke er tilladt.
Det er rigtigt, at så er der nogle udvidede metoder, som CIA kan få lov til at anvende, og som ikke er beskrevet.
Det er jo, fordi man ikke skal give terroristerne mulighed for at øve sig i, hvad de kan komme ud for.
Men det må altså ikke være tortur og nedværdigende behandling, det må CIA heller ikke anvende.
Og Kongressen har et udvalg, ligesom vi har et udvalg i dette Folketing, som skal holde øje med det.
Så George Bush kan altså ikke gøre, hvad han vil, der er et kongresudvalg, ligesom vi har et folketingsudvalg, der holder øje med efterretningstjenestens arbejdsmetoder.
Det betyder altså ikke, at Kongressen har givet CIA carte blanche, sådan som hr. Rune Lund antyder.
Fællesartikel 3 finder anvendelse.
Det var jo faktisk også det, Hamptondommen gik ud på, nemlig at man ikke er uden for Genèvekonventionen.
Højesteret fastslog, at det er den humanitære folkeret, herunder fællesartikel 3, som finder anvendelse for tilbageholdte i kampen mod terrorisme.
Men når det er sagt, så har jeg jo sagt, at der er ting i dette lovforslag, som vi heller ikke er helt trygge ved.
Og så må det komme an på udførelsen.
Og hvis vi ikke er trygge ved udførelsen, vil vi som hidtil sige til amerikanerne: Dette er i strid med Genèvekonventionerne, dette bør I ikke gøre.
Det er derfor, vi kan se, ikke på grund af vores henvendelse alene, men på grund af Hamptondommen og den internationale europæiske kritik, at der er sket forbedringer.
Og jeg synes ikke, jeg vil stå her og fordømme USA på basis af hr. Rune Lunds fejlreferater om den amerikanske Kongres.
Jeg er uenig i store dele af den gengivelse, hr. Rune Lund kommer med, og hvis hr. Rune Lund har den fra andre, så er jeg også uenig med andre.
Det er ikke George Bush, der afgør forhørsmetoderne.
Kongressen har jo indset med det, at man kan sige, at dette ikke er acceptabelt, og så kan det ikke finde sted.
Det er da en fejlgengivelse, men det kan jo ske.
Så vil jeg godt præcisere igen, at det nye system til retsforfølgelse, som er etableret, ikke indeholder alle de retssikkerhedsgarantier, som vi kender fra vores system; det har jeg jo sagt.
Det gælder særlig, for så vidt angår de beviser, som kan bruges mod en terrormistænkt, hvis de kommer fra hearsay, altså fra von hørensagen, fra noget man har hørt.
Det gælder naturligvis også, hvis der er beviser, som er fremkommet under tvang.
Vi kan heller ikke blåstemple, at de tilbageholdte dømmes på grund af beviser, som ikke holder.
Det gælder f.eks. hvis beviserne alene udgøres af disse hear says, som jeg nævnte.
Så vil jeg godt lige til sidst sige til noget, som hr. Rune Lund har sagt, for han arbejder jo sammen med andre, at jeg er blevet spurgt, om vi vil indbringe USA for FN’s komité mod tortur.
Og der vil jeg godt sige, at det er gammel strøm.
USA er allerede i dialog med komiteen mod tortur.
USA blev eksamineret af komiteen i maj måned, hvorunder bl.a. disse spørgsmål blev drøftet.
Så vi har fokus på det.
Er der ting, vi ikke finder acceptable, eller hvor vi har bekymringer, så giver vi udtryk for det.
Så må vi se nærmere på det.